ફુગાવાના કારણે મોંઘવારી બેફામ વધી છે ને અખબારી અહેવાલો પ્રમાણે હાલત એટલી ખરાબ છે કે એક લીટર દૂધ લેવું હોય તો પણ રૂપિયા ૮૦ હજાર જેવી રકમ ચૂકવવી પડે છે. એક બ્રેડની કિંમત હજારો પિયા છે. એક કિલો માંસ જોઈતું હોય તો ૩ લાખ રૂપિયા ખર્ચવા પડે છે. મતલબ કે એક કોથળામાં ભરીને ચલણી નોટ લઇ આવો તો તમે એક સમયનું ખાવાનું મેળવી શકો. મોંઘવારી સામે ટકી રહેવા લોકો પોતાનાં ઘરબાર વેચી રહ્યાં છે છતાં તેમને ખાવા-પીવાનું મળતું નથી. તેના કારણે લોકો ઘરબાર વિનાના થઈ રહ્યા છે. અખબારી અહેવાલો તો એવા પણ છે કે, કોલંબિયાની સરહદે આવેલા કુકુટા શહેરમાં તો સ્થિતિ એટલી ખરાબ થઈ છે કે ટકી રહેવા માટે લોકો પોતાના વાળ સુદ્ધાં વેચી રહ્યા છે કારણ કે ઘર-બાર અને સંપત્તિ વેચી નાખ્યા પછી લોકો પાસે વેચવા માટે કશું બાકી રહ્યું નથી.